সারা সপ্তাহ ধরে কাজের চাপ সামলানোর পর একটু আয়েস করতে কার না ইচ্ছে করে। সব সময়ে এদিক ওদিক দৌড়ঝাঁপ করা সম্ভব হয় না। আর প্রতি সপ্তাহের শেষে একগাদা টাকা খরচা করে শীতাতপ নিয়ন্ত্রিত মাল্টিপ্লেক্সে সিনেমা দেখতে যাওয়াও সম্ভব হয় না। 
বলিউড খ্যাত পরিচালক সতীশ কৌশিক এক অভিনব উপায় বের করতে চলেছেন বিনোদনের কথা মাথায় রেখে। তিনি শুরু করতে চলেছেন মোবাইল ট্রাকে মাত্র ৩৫ টাকার বিনিময়ে সিনেমা দেখার সুযোগ। সিনেমাপাগল এরকম একটি দেশ, যেখানে রজনীকান্ত, অমিতাভ বচ্চন, সলমন খানদের ভগবান হিসেবে দেখা হয়, সেখানে এই অভিনব পন্থা বিফলে যাবে বলে মনে হয় না।

ছবি: শাটারস্টক
তবে ঠিক কারা পাবেন এই সুযোগ? জাতীয় একটি গণমাধ্যমের প্রতিবেদন থেকে জানা যাচ্ছে, মূলত গ্রামবাসীদের জন্যই সতীশ কৌশিক এই ব্যবস্থা আরম্ভ করতে চলেছেন। শহর থেকে দূরে যাঁরা থাকেন, তাঁরা সিনেমা দেখার সুযোগ খুব একটা পান না, অথবা দেখতে হলেও তাঁদের বহু সময় ও টাকা ব্যয় করে অনেক দূরে যেতে হয়। মোবাইল ট্রাকের সুবিধা হলো, এটি নিজেই পৌঁছে যাবে দর্শকদের দোরগোড়ায়। ট্রাকে থাকবে অনেক সিনেমার তালিকা। পছন্দ মতো সিনেমা দেখা যাবে মাত্র ৩৫ থেকে ৭৫ টাকার বিনিময়ে। তবে এতে সরকারি কোনও সাহায্য পাচ্ছেন না সতীশ কৌশিক। 
ট্রাকগুলির নাম ভাবা হয়েছে যথাক্রমে ‘মিস্টার ইন্ডিয়া’, ‘বাহুবলী’, ‘শাহেনসা’ এবং ‘ডন’। সমস্ত ট্রাকগুলির নাম সিনেমার নামেই ভাবা হবে এমনটাই ধরা হচ্ছে।